CELEX: 32012D0504(01)
Language: mt
Date: 2012-05-03 00:00:00
Title: Deċiżjoni ta’ Implimentazzjoni tal-Kummissjoni tat- 3 ta’ Mejju 2012 dwar il-finanzjament tal-programm ta’ ħidma 2012 għat-taħriġ dwar is-sikurezza fl-ikel u fl-għalf, is-saħħa tal-annimali, il-benessri tal-annimali u s-saħħa tal-pjanti fil-qafas tal-Programm ta' “Taħriġ Aħjar għal Aktar Sikurezza fl-Ikel”

4.5.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 129/3
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-3 ta’ Mejju 2012
   dwar il-finanzjament tal-programm ta’ ħidma 2012 għat-taħriġ dwar is-sikurezza fl-ikel u fl-għalf, is-saħħa tal-annimali, il-benessri tal-annimali u s-saħħa tal-pjanti fil-qafas tal-Programm ta' “Taħriġ Aħjar għal Aktar Sikurezza fl-Ikel”
   2012/C 129/03
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1) (minn hawn ’il quddiem ir-“Regolament Finanzjarju”), u b’mod partikolari l-Artikolu 75,
   Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjarju li jgħodd għall-baġit ġenerali tal-Komunitajiet Ewropej (2) (minn hawn 'il quddiem ir-“Regoli Implimentattivi”), u b’mod partikolari l-Artikolu 90 tiegħu,
   Wara li kkunsidrat ir-Regolament tal-Kunsill (KE) Nru 58/2003 tad-19 ta' Diċembru 2002 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (3), u b'mod partikolari l-Artikolu 12(3) tiegħu,
   Wara li kkunsidrat id-Direttiva tal-Kunsill 2000/29/KE dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti u għall-prodotti tal-pjanti u kontra t-tixrid tagħhom ġewwa l-Komunità (4) u b’mod partikolari l-Artikolu 2(1)(i) tagħha,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (5), u b'mod partikolari l-Artikolu 66(1)(b) u (c) tiegħu,
   Billi:
   
               (1)
            
            
               Ir-Regolament (KE) Nru 882/2004 jistabbilixxi regoli ġenerali għat-twettiq ta’ kontrolli uffiċjali biex tiġi vverifikata l-konformità mar-regoli maħsuba sabiex, b'mod partikolari, jipprevjenu, jeliminaw jew inaqqsu r-riskji għall-bnedmin u għall-annimali għal livelli aċċettabbli, u jiggarantixxu prassi ġusta fil-kummerċ tal-għalf u l-ikel, u jħarsu l-interessi tal-konsumatur. L-Artikolu 51 ta’ dan ir-Regolament jistipula li l-Kummissjoni tista’ torganizza korsijiet ta' taħriġ għall-persunal tal-awtoritajiet kompetenti tal-Istati Membri responsabbli għall-kontrolli uffiċjali msemmija f'dak ir-Regolament, liema korsijiet jistgħu jinfetħu għal parteċipanti minn pajjiżi terzi, b’mod partikolari pajjiżi li qegħdin jiżviluppaw. Dawn il-korsijiet jistgħu jinkludu b'mod partikolari, taħriġ fil-liġi Komunitarja tal-għalf u tal-ikel u fir-regoli dwar is-saħħa u l-benessri tal-annimali.
            
         
               (2)
            
            
               L-Artikolu 2(1)(i) tad-Direttiva tal-Kunsill 2000/29/KE dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità, jipprovdi l-istrument legali għall-organizzazzjoni ta' korsijiet fil-qasam tas-saħħa tal-pjanti.
            
         
               (3)
            
            
               Il-“Programm ta' Taħriġ Aħjar għal Aktar Sikurezza fl-Ikel” ġie mwaqqaf mill-Kummissjoni biex jintlaħqu l-miri stipulati fir-Regolament (KE) Nru 882/2004. Il-Komunikazzjoni tal-Kummissjoni COM(2006) 519 finali (6) tesplora l-possibilitajiet għall-organizzazzjoni ta' taħriġ fil-ġejjieni.
            
         
               (4)
            
            
               Għaldaqstant il-programm ta' ħidma 2012 għall-implimentazzjoni ta' Programm ta' “Taħriġ Aħjar għal Aktar Sikurezza fl-Ikel” għandu jiġi adottat.
            
         
               (5)
            
            
               Id-Deċiżjoni tal-Kummissjoni 2008/544/KE (7) tal-20 ta’ Ġunju 2008 bidlet “L-Aġenzija Eżekuttiva għall-Programm tas-Saħħa Pubblika” fl-“Aġenzija Eżekuttiva għas-Saħħa u l-Ħarsien tal-Konsumatur” (minn hawn 'il-quddiem imsejħa l-“Aġenzija”). Id-Deċiżjoni tal-Kummissjoni C(2008) 4943 tad-9 ta' Settembru 2008 ddelegat ċerti ħidmiet ta' ġestjoni u implimentazzjoni tal-programmi lill-Aġenzija li għandhom x'jaqsmu ma' miżuri ta' taħriġ għas-sikurezza fl-ikel imwettqa skont ir-Regolament (KE) Nru 882/2004 u d-Direttiva 2000/29/KE. Għaldaqstant għandu jingħata sussidju lill-Aġenzija għas-sena 2012 biex din tiffinanzja l-ispejjeż operattivi tal-attivitajiet marbuta mal-Programm ta' “Taħriġ Aħjar għal Aktar Sikurezza fl-Ikel”.
            
         
               (6)
            
            
               B’konformità mal-Artikolu 75 tar-Regolament Finanzjarju u l-Artikolu 90(1) tar-Regoli ta' Implimentazzjoni, l-impenn ta’ nfiq mill-baġit tal-Unjoni Ewropea għandu jkollu qablu deċiżjoni finanzjarja li tistabbilixxi l-elementi essenzjali tal-azzjoni li tinvolvi l-infiqu li hija adottata mill-istituzzjoni jew mill-awtoritajiet li l-poteri tagħhom ġew delegati mill-istituzzjoni.
            
         
               (7)
            
            
               Billi l-programm ta’ ħidma 2012 huwa qafas dettaljat biżżejjed, id-deċiżjoni attwali tikkostitwixxi deċiżjoni ta’ finanzjament fit-tifsira tal-Artikolu 90(2) u (3) tar-Regoli ta' Implimentazzjoni,
            
         
               (8)
            
            
               Għall-applikazzjoni ta' din id-Deċiżjoni, huwa xieraq li jiġi mfisser it-terminu “bidla sostanzjali”, fi ħdan it-tifsira tal-Artikolu 90(4) tar-Regoli ta' Implimentazzjoni.
            
         
               (9)
            
            
               Skont l-Artikolu 83 tar-Regolament Finanzjarju, il-validazzjoni, l-awtorizzazzjoni u l-ħlas tan-nefqa għandhom isiru fil-limiti ta' żmien stabbiliti fir-regoli ta' implimentazzjoni. Dawk ir-regoli għandhom jispeċifikaw ukoll iċ-ċirkostanzi li fihom il-kredituri li jitħallsu tard jkunu intitolati li jirċievu l-imgħax fil-każ ta’ nuqqas ta’ pagament impost fuq il-linja li minnha tħallset is-somma ewlenija.
            
         
               (10)
            
            
               Għalhekk, din id-Deċiżjoni għandha tipprovdi r-regoli dwar il-pagament tal-imgħax minħabba pagamenti tard marbuta ma’ azzjonijiet inklużi fil-programm ta' ħidma 2012,
            
         IDDEĊIDIET KIF ĠEJ:
   Artikolu 1
   Il-programm ta' ħidma għall-implimentazzjoni tal-Programm ta' Taħriġ Aħjar għal Aktar Sikurezza fl-Ikel fl-2012 kif stipulat fl-Anness huwa adottat hawnhekk. Dan jikkostitwixxi deċiżjoni ta’ finanzjament skont it-tifsira tal-Artikolu 75 tar-Regolament Finanzjarju.
   Artikolu 2
   1.   L-ammont totali tal-kontribuzzjoni finanzjarja għall-implimentazzjoni tal-programm ta' ħidma għandu jkun ta' EUR 16 170 000 u għandu jiġi ffinanzjat mil-linji baġitarji li ġejjin tal-Baġit Ġenerali tal-Unjoni Ewropea għall-2012:
   
               (a)
            
            
               linja baġitarja Nru 17.04.07.01: EUR 14 090 000
            
         
               (b)
            
            
               linja baġitarja Nru 17.04.04.01: EUR 660 000
            
         
               (c)
            
            
               linja baġitarja Nru 17.01.04.05: EUR 250 000
            
         
               (d)
            
            
               linja baġitarja Nru 17.01.04.31: EUR 1 170 000.
            
         2.   L-ammont stipulat fil-paragrafu 1(d) jitħallas lill-Aġenzija Eżekuttiva għas-Saħħa u l-Konsumaturi u għandu jikkostitwixxi sussidju operattiv.
   3.   Imgħax meta ma jsirx ħlas minħabba pagamenti b'lura wkoll jista' jitħallas mil-linji baġitarji msemmija fil-punt 1(a) u (b) skont l-Artikolu 83 tar-Regolament Finanzjarju.
   Artikolu 3
   Bidliet kumulattivi tal-allokazzjonijiet għall-azzjonijiet speċifiċi koperti mill-programm ta' ħidma li ma jaqbżux l-20 % tal-kontribuzzjoni finanzjarja massima prevista fl-Artikolu 2(1) ma għandhomx jitqiesu bħala sostanzjali fit-tifsira tal-Artikolu 90(4) tar-Regolamenti ta' Implimentazzjoni, sakemm dawn ma jaffettwawx b'mod sinifikanti n-natura u l-għan tal-programm ta' ħidma.
   L-uffiċjal awtorizzanti jista' jadotta tali bidliet skont il-prinċipji ta' ġestjoni finanzjarja soda u dawk ta' proporzjonalità.
   
      Magħmul fi Brussell, it-3 ta’ Mejju 2012.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 248, 16.9.2002, p. 1.
   
      (2)  ĠU L 357, 31.12.2002, p. 1.
   
      (3)  ĠU L 11, 16.1.2003, p. 1.
   
      (4)  ĠU L 169, 10.7.2000, p. 1.
   
      (5)  ĠU L 165, 30.4.2004, p. 1.
   
      (6)  SEC(2006) 1163 u SEC(2006) 1164, 20.9.2006.
   
      (7)  ĠU L 173, 3.7.2008, p. 27.
   
      ANNESS
      
         Il-programm ta' ħidma 2012 għat-taħriġ fil-qasam tas-sikurezza tal-ikel u tal-għalf, is-saħħa u l-benessri tal-annimali u s-saħħa tal-pjanti fil-qafas tal-Programm ta' Taħriġ Aħjar għal Aktar Sikurezza fl-Ikel
      
      1.1.   Introduzzjoni
      
      Dan il-programm ta’ ħidma fih tliet miżuri ta' implimentazzjoni għall-2012. Id-distribuzzjoni tal-baġit u l-azzjonijiet ewlenin skont l-għanijiet stipulati fir-Regolament (KE) Nru 882/2004 u d-Deċiżjoni 2000/29/KE, huma kif ġej:
      1.2.   Għall-akkwist (implimentat f’ġestjoni ċentralizzata diretta):
               
            
                  
                              1.2.1.
                           
                           
                              Taħriġ: kuntratti esterni għat-twettiq tal-programm ta’ taħriġ
                           
                        
               
                  EUR 14 750 000
               
            
                  
                              1.2.2.
                           
                           
                              Taħriġ: Tagħmir tal-IT, għodod u appoġġ, materjal promozzjonali, tagħrif u appoġġ fil-komunikazzjoni u konferenzi
                           
                        
               
                  EUR 250 000
               
            
                  
                              1.3.
                           
                           
                              Azzjonijiet oħra: Sussidju operattiv għall-Aġenzija Eżekuttiva dwar is-Saħħa u l-Konsumaturi
                           
                        
               
                  EUR 1 170 000
               
            
                  TOTAL
               
               
                  EUR 16 170 000
               
            1.2.   Akkwist
      
      L-ammont baġitarju globali riżervat għall-kuntratti tal-akkwisti fl-2012 jammonta għal EUR 15 000 000.
      1.2.1.   Taħriġ: Kuntratt estern għat-twettiq tal-programm ta’ taħriġ
      
      IL-BAŻI LEGALI
      Ir-Regolament (KE) Nru 882/2004, l-Artikolu 51 u l-Artikolu 66(1)(b)
      Id-Direttiva 2000/29/KE, l-Artikolu 2(1)(i)
      IL-LINJA BAĠITARJA
      Il-linji baġitarji: 17.04.07.01 u 17.04.04.01
      IN-NUMRU INDIKATTIV U T-TIP TA’ KUNTRATTI PREVISTI
      Għal kull waħda mill-kwistjonijiet tekniċi msemmija hawn taħt se jiġi ffirmat kuntratt wieħed ta’ servizz, jew aktar. Huwa stmat li se jiġu ffirmati madwar 18-il kuntratt ta’ servizz. Il-kuntratturi esterni huma involuti l-aktar fl-aspetti organizzattivi u loġistiċi tal-attivitajiet ta’ taħriġ.
      IS-SUĠĠETT TAL-KUNTRATTI PREVISTI (JEKK POSSIBBLI)
      Għall-2012, l-azzjoni ta’ taħriġ se tkun dwar is-suġġetti li ġejjin:
      
                  L-attivitajiet
               
               
                  L-ammont f’EUR
               
            
                  Il-prodotti sekondarji mill-annimali
               
               
                  880 000
               
            
                  Il-benessri tal-annimali
               
               
                  1 400 000
               
            
                  L-ispezzjonijiet ta' kontroll f'Postijiet ta' Spezzjoni fil-Fruntiera
               
               
                  860 000
               
            
                  Il-liġidwar l-għalf
               
               
                  1 000 000
               
            
                  Il-kontrolli tal-importazzjonijiet fuq ikel li ma jorġinax mill-annimali
               
               
                  930 000
               
            
                  L-awditjar intern tas-sistemi uffiċjali tal-kontroll
               
               
                  900 000
               
            
                  L-iskemi ta’ kwalità (agrikoltura organika u indikazzjonijiet ġeografiċi)
               
               
                  1 000 000
               
            
                  Il-kriterji mikrobijoloġiċi għall-oġġetti tal-ikel
               
               
                  750 000
               
            
                  TRAĊĊI (l-aspetti sanitarji u fitosanitarji)
               
               
                  650 000
               
            
                  L-investigazzjoni dwar tifqigħat li jkunu ġejjin mill-ikel
               
               
                  1 500 000
               
            
                  L-ittikkettar tal-ikel u l-klejms
               
               
                  1 500 000
               
            
                  L-analiżi tal-OĠM
               
               
                  420 000
               
            
                  Il-kontroll tal-movimenti kummerċjali u mhux kummerċjali tal-klieb u l-qtates
               
               
                  630 000
               
            
                  Il-kontroll tal-kontaminanti
               
               
                  1 000 000
               
            
                  L-appoġġ fl-infurzar fl-oqsma sanitarji u fitosanitarji
               
               
                  800 000
               
            
                  Kwistjonijiet oħra dwar is-saħħa u l-benessri tal-annimali, is-saħħa tal-pjanti u s-sikurezza tal-ikel, il-konferenzi, l-għajnuna, l-għodod ta' tagħlim u l-valutazzjonijiet
               
               
                  530 000
               
            
                  TOTAL
               
               
                  14 750 000
               
            IMPLIMENTAZZJONI
      EUR 14 120 000 (finanzjament ta’ miżuri tas-sikurezza fl-ikel skont ir-Regolament (KE) Nru 882/2004 u d-Direttiva 2000/29/KE) se jiġu ġestiti u implimentati mill-Aġenzija Eżekuttiva għas-Saħħa u l-Konsumaturi (id-Deċiżjoni tal-Kummissjoni 2008/544/KE). Is-EUR 630 000 li jibqa’ se jintużaw mill-Kummissjoni biex ikopru l-programm dwar l-OĠM (EUR 420 000) u fuq studji, konferenzi u stimi (EUR 210 000, mill-partita “oħrajn”).
      IL-PERJODU TA’ ŻMIEN INDIKATTIV GĦAT-TNEDIJA TAL-PROĊEDURA TAL-AKKWIST
      Bejn wieħed u ieħor minn April sa Ġunju biex il-kuntratti jiġu ffirmati fl-2012.
      L-AMMONT INDIKATTIV TAS-SEJĦA GĦALL-OFFERTI
      EUR 14 750 000.
      1.2.2.   Taħriġ: Tagħmir tal-IT, għodod u appoġġ, materjal promozzjonali, tagħrif u appoġġ fil-komunikazzjoni u konferenzi
      
      IL-BAŻI LEGALI
      Ir-Regolament (KE) Nru 882/2004, l-Artikolu 66 (1)(c)
      IL-LINJA BAĠITARJA
      Il-linja baġitarja: 17.01.04.05
      IN-NUMRU INDIKATTIV U T-TIP TA’ KUNTRATTI PREVISTI
      Huwa stmat li madwar tliet kuntratti speċifiċi se jiġu ffirmati dwar il-kuntratti tal-qafas eżistenti.
      IS-SUĠĠETT TAL-KUNTRATTI PREVISTI (JEKK POSSIBBLI)
      L-azzjonijiet li se jkunu ffinanzjati minn dan il-baġit huma maħsuba għall-organizzazzjoni tal-programmi ta’ taħriġ, għall-IT u t-tagħmir tat-tagħlim elettroniku, għall-għodod u l-appoġġ, għall-materjal promozzjonali, għat-tagħrif u l-appoġġ fil-komunikazzjoni kif ukoll għall-konferenzi.
      L-IMPLIMENTAZZJONI
      Din l-azzjoni se tkun implimentata direttament mid-DĠ għas-Saħħa u l-Konsumaturi.
      PERJODU TA’ ŻMIEN INDIKATTIV GĦAT-TNEDIJA TAL-PROĊEDURA TAL-AKKWIST
      Bejn wieħed u ieħor minn April sa Ottubru.
      AMMONT INDIKATTIV TAS-SEJĦA GĦALL-OFFERTI
      EUR 250 000.
      1.3.   Azzjonijiet oħra: Sussidju operattiv għall-Aġenzija Eżekuttiva dwar is-Saħħa u l-Konsumaturi
      
      IL-BAŻI LEGALI
      Ir-Regolament tal-Kunsill (KE) Nru 58/2003, b'mod partikolari l-Artikolu 12(3).
      IL-LINJA BAĠITARJA
      Il-linja baġitarja: 17.01.04.31
      AMMONT
      EUR 1 170 000
      ID-DESKRIZZJONI U L-GĦAN TAL-MIŻURA IMPLIMENTATTIVA
      Dan il-baġit jiffinanzja s-sussidju operattiv tal-Aġenzija għas-sena 2012 marbut mal-programmi skont l-“FP Intestatura 2”. Il-linja baġitarja 17.01.04.31 tiffinanzja s-sussidju operattiv tal-Aġenzija għall-2012 għall-parti marbuta mal-programm Taħriġ Aħjar għal Aktar Sikurezza fl-Ikel. Skont l-Artikolu 12(3) tar-Regolament tal-Kunsill (KE) Nru 58/2003, is-sussidju operattiv għandu jittieħed mill-allokazzjoni finanzjarja għall-programmi tal-Unjoni mmexxija mill-Aġenzija. Fil-baġit tal-2012 inħolqu żewġ linji baġitarji separati għas-sussidju li jrid jitħallas lill-Aġenzija, wieħed għall-programmi skont l-intestatura 2 u ieħor għal programmi skont l-intestatura 3b tal-Perspettivi Finanzjarji.